Kállai Katalin

*A te évszázadod*

**(Született: 1930)**

Az Apolló mozgókép

A vérző cirkuszt adta

A Diadal mozgókép

A herceg iskoláját

Eszter már nem vajúdott

Kikelt a gyerekágyból

Anglia bejelentette nem csatlakozik

Az Európai Egyesült Államokhoz

Írja a Nyírvidék

Ezerkilencszázharminc

Május huszonegyedikei száma

Közben véres politikai gyűlés

Volt Bukarestben

A Graf Zeppelin

Az Atlanti óceán fölött repült

A nemzetközi sajtó pedig

Nagy jelentőségűnek tartotta

Mussolini livornói beszédét

Rátok meg várt a vérző cirkusz

Benne a gyerekkorod

Kijártad a herceg iskoláját

Gyilkos tanoda volt

Elvitte Józsefet az idősebb fiút

De megmaradt az ifjúság öröme

A romokon épülő fiatalkor

A szárnyalás... Egy új kor...

Akárhogy is

Akkor még nem láttam belőled semmit

Mondom neked nagy bátorság volt

Végigélni ennyit

Átjutni az évezreden

Átvágni végtelen időkön és tereken

Akár az aviátor hasítja a levegőt

És örömében csettint egyet

De szép világ ez mondja

Ha csak a szépet nézed

Gyermeki bölcsesség

Csupán az aprók tudják

Meg azok akik az idő tengerében

Széppé szenvedik a világot

Elmúlt kilencven

Ahhoz a száz is közel

Büszkeség mikor mesélem

Csettintenek az ujjukkal

Ez a te évszázadod